Cinci dintre cei nouă judecători ai Curții Constituționale (CCR), în frunte cu președintele Valer Dorneanu, cumulează salariul cu pensia. Dorneanu are trei surse de venit care îi aduc anual în jur de 420.000 de lei.

Președintele CCR Valer Dorneanu a încasat 145.836 de lei din pensii, potrivit ultimei sale declarații de avere, depusă în 2017, care se referă la veniturile din 2016. Dorneanu a mai obținut 226. 041 de lei în calitate de președinte al CCR și 49.985 de lei ca profesor la Universitatea ”Nicolae Titulescu”. Din veniturile sale, 371.000 de lei provin de la stat, ceea ce echivalează cu peste 30.000 de lei lunar.

Valer Dorneanu, în vârstă de 73 de ani a fost procuror înainte de 1989, iar după Revoluție a deținut diferite funcții politice, inclusiv cea de președinte al Camerei Deputaților din partea PSD (2000-2004). Declarațiile de avere depuse în ultimii ani demonstrează că Dorneanu a avut în permanență trei surse de venit: pensia, indemnizația pentru funcțiile deținute și salariul de profesor.

Boc l-a ars la buzunar

În declarația de avere depusă în 2010 apare prima mențiune referitoare la pensie. Dorneanu, în acel moment adjunct al Avocatului Poporului, preciza că a obținut 41.033 de lei pensie, între martie și decembrie 2009, de la Casa de Pensii a Sectorului 3. El a mai câștigat 56.934 de lei de la Camera Deputaților, plus sume consistente de la Universitatea „Nicolae Titulescu“ – 55.478 de lei și 9.000 de lei ca drepturi intelectuale.

În 2012, Dorneanu declara că a încasat doar 32.124 de lei din pensie. Obligat de CCR să păstreze pensiile speciale ale magistraților, Guvernul Emil Boc a emis o lege (329/2009) prin care introducea condiții stricte pentru cumulul dintre salariu și pensie. Astfel, salariații bugetari nu aveau voie să cumuleze indemnizația cu pensia dacă pensia era mai mare decât salariul mediu brut. Cei aflați în aceste cazuri puteau fie să renunțe la postul de la stat, fie să ceară cumulul dintre salariu și pensia minimă legală. Cu alte cuvinte, timp de câțiva ani de zile, Dorneanu a cumulat salariul cu pensia, respectând condiția ca pensia să fie cel mult cât salariul mediu.

90.000 de lei, cadou de la Ponta

Dorneanu și-a suplimentat veniturile câștigând 56.721 de lei ca adjunct al Avocatului Poporului și 58.201 de lei de la Universitatea „Nicolae Titulescu“.

În 2013, Dorneanu menționa aceeași pensie, la care s-au adăugat 49.784 de lei ca Avocat al Poporului și 50.013 de lei ca profesor. În 2014, el declara că a încasat 33.693 de lei ca pensie, adică în jur de 2.600 de lei lunar, pe care a cumulat-o cu 99.344 de lei de la CCR, unde a devenit judecător în 2013, și cu 50.013 de lei de la universitatea deja menționată.

În 2015, Dorneanu declara, în schimb, că a încasat 123.172 de lei din pensie (peste 10.000 de lei lunar), în total cu 90.000 de lei mai mult comparativ cu anul anterior. Cum se explică o asemenea creștere spectaculoasă a pensiei? În 2014, Guvernul Victor Ponta a emis un act normativ (Legea 134/2014) care anula legea adoptată de Guvernul Emil Boc și elimina orice prag pentru pensiile cumulate cu salariul.

Or, potrivit legislației privind pensiile speciale ale magistraților reprezintă 80% indemnizația de încadrare și sporurile avute în ultima lună de activitate înainte de data pensionării, ignorând principiul contributivității valabil pentru pensionarii obișnuiți. Mai mult, acestea cresc în funcție de creșterea salariilor celor aflați în activitate, în cazul lui Dorneanu fiind vorba de procurori. În 2015, el a mai obținut 180.155 de lei de la Curtea Constituțională și 53.830 de lei ca profesor. În aceste condiții, pensia lui Dorneanu a continuat să crească și în 2015 și 2016, ajungând la peste 145.000 de lei anual.

Alți patru judecători, pe urmele lui Dorneanu

Valer Dorneanu nu este singurul judecător de la CCR care cumulează indemnizația cu pensia. Fostul ministru al Justiției, Mona Pivniceru, declară că a câștigat 185.904 de lei, sumă încasată de la Casa de Pensii Iași în martie 2017. De asemenea, ea a obținut 239.046 de lei sub formă de salariu de la Curtea Constituțională. Înainte de a deveni ministru al Justiției, Pivniceru a lucrat mai mulți ani ca judecător, ajungând să fie membră în Înalta Curte de Casație și Justiție (ÎCCJ) și în Consiliul Superior al Magistraturii (CSM).

Livia Stanciu a încasat 125.244 de lei din pensii și 112.986 lei pentru cele șase luni lucrate la CCR în 2016. Înainte 1989, Livia Stanciu a fost procuror la Parchetul de pe lângă Judecătoria Galați, iar după 1989 a fost judecător, președinte al Tribunalului Galați și președinte al Înaltei Curți de Casație și Justiție (ÎCCJ).

Mircea Minea, numit în 2010 la propunerea PDL, a încasat, în ultimul an fiscal, 140.700 de lei din pensie și 244.922 de lei din salariu. Înainte de a fi numit judecător la CCR, Minea a fost prodecan și șef de catedră la Facultatea de Drept a Universității „Babeș-Bolyai“ din Cluj-Napoca.

Marian Enache, fost parlamentar PSD, a încasat trei pensii în perioada iulie-decembrie 2016. El a obținut 22.285 de lei de la Camera Deputaților (în calitate de fost parlamentar), 12.450 de lei de la Casa de Pensii a Sectorului 6 și 10.014 de lei de la Casa de Asigurări a Avocaților. Acestea s-au adăugat indemnizației de deputat, 34.341 de lei între 1 ianuarie și 12 iulie, și salariului de la CCR, 85.831 de lei între 13 iulie și 31 decembrie 2016.

CV. Funcțiile deținute de șeful CCR

 1967-1974 Procuror, procuraturile locale ale sectoarelor 5 și 6

 1974-1980 Expert legislația muncii, UGSR

 1980-1985 Procuror, Procuratura Generală

 1985-1989 Consilier, Consiliul Legislativ

 1990-1992 Consilier pe probleme de legislaţie, Preşedinţia României

 1992-1995 Ministru pentru Relația cu Parlamentul

 1995-2000 Președinte al Consiliului Legislativ

 2000-2004 Președinte al Camerei Deputaților

 2005-2008 Vicepreședinte al Camerei Deputaților

 2009-2010 Secretar general adjunct al Camerei Deputaților

 2010-2013 Adjunct al Avocatului Poporului

 Din 2013 este judecător la CCR, fiind ales președinte în 2016.

Citește ziarul integral în format .pdf AICI!